Period: Old Babylonian
Genre: Literary
Transliteration:
<SURFACE>
...e₂...
...mah ga-ša-an-in-si-na...
...uru₂ saŋ-ga₂ ga-ša-an-tin-u₉-ba-men₃
<unk> dib-ku₃ ama e₂-ša₃-ba men₃
ga-ša-an aš-te ga-ša-an la-ra-ak{ki}men₃
ama e₂-e {d}ezinu₂ {d}ku₃-su₃-men₃
dumu e₂-e ga-ša-an men₃ {d}gu-nu-ra
ga-ša-an ni₉-gar-ra ki ku₃-ga men₃
e₂-e u₂ ze₂-ba nu-gu₇-a-mu
e₂-e a ze₂-ba nu-nag-a-mu
e₂ ki-tuš ze₂-ba nu-dur₂-ru-na-mu
e₂ ki-na₂ ze₂-ba nu-nu₂-a-mu
e₂ bur ku₃-ga nu-mu-un-gu₇-a-mu
e₂ zabar ku₃-ga nu-mu-un-nag-a-mu
e₂ {giš}bansur ku₃-ga nu-mu-un-il₂-la-mu
ti-lim-da ku₃-ga a nu-de₂-a-mu
{kuš}ub ku₃-ga nu-mu-un-gar-ra-mu
balag ku₃-ga nu-mu-un-du₁₂-a-mu
šem₅ ku₃-ga ad nu-ša₄-ša₄-mu
me-ze₂ ku₃-ga nu-ze₂-ze₂-ba-mu
gi-di-da-mu ur₅ nu-ša₄{hur}mu
mu-gu₃-di-de₃ nu-mu-un-ta-ba-e-mu
gala-e ša₃-mu nu-šid-de₃-mu
gudu₄-mu sil₆-la₂ nu-mu-ni-ib-be₂{un-dug₄-ga-mu}
e₂-mu dam hul₂-la nu-mu-da-ti-la-mu
e₂-mu dumu ze₂-ba nu-mu-da-tuš-a-mu
e₂-mu me-e ga-ša-an-bi gal-bi ba-ra-ni-ib₂-dib
gal-bi ba-ra-ni-ib₂-dib gal-bi ba-ra-ni-im-ma-al
a-a-mu he₂-en-ge-me-na he₂-en-ge-me-ak
a-a-mu {d}mu-ul-lil₂ he₂-en-ge-me-na he₂-en-ge-me-ak
me-e e₂-mu ga-ku₄ ga-ku₄ ga-nu₂ ga-nu₂
me-e erim₃-ma-mu ga-ku₄ ga-ku₄ ga-nu₂ ga-nu₂
me-e e₂-mu u₃-sa₂-bi ga-ku u₃-sa₂-bi ze₂-ba-am₃
me-e e₂-mu mu-nu₂-bi ga-nu₂ mu-nu₂-bi ze₂-ba
me-e e₂-mu aš-te-be₂ ga-tuš aš-te-bi ze₂-ba-am₃
<RULING>
er₂-šem₅-ma {d}gu-la
igi-kar₂ eš₃ zimbir{ki}

Cuneiform:
<SURFACE>
...𒂍...
...𒈤𒂵𒊭𒀭𒅔𒋛𒈾...
...𒍍𒊕𒂷𒂵𒊭𒀭𒁷𒂦𒁀𒁺
<unk>𒁳𒆬𒂼𒂍𒊮𒁀𒁺
𒂵𒊭𒀭𒀸𒋼𒂵𒊭𒀭𒆷𒊏𒀝𒆠𒁺
𒂼𒂍𒂊𒀭𒊺𒌁𒀭𒆬𒋤𒁺
𒌉𒂍𒂊𒂵𒊭𒀭𒁺𒀭𒄖𒉡𒊏
𒂵𒊭𒀭𒌋𒌓𒆤𒃻𒊏𒆠𒆬𒂵𒁺
𒂍𒂊𒌑𒍢𒁀𒉡𒅥𒀀𒈬
𒂍𒂊𒀀𒍢𒁀𒉡𒅘𒀀𒈬
𒂍𒆠𒆪𒍢𒁀𒉡𒂉𒊒𒈾𒈬
𒂍𒆠𒈿𒍢𒁀𒉡𒈿𒀀𒈬
𒂍𒁓𒆬𒂵𒉡𒈬𒌧𒅥𒀀𒈬
𒂍𒌓𒅗𒁇𒆬𒂵𒉡𒈬𒌧𒅘𒀀𒈬
𒂍𒄑𒍎𒆬𒂵𒉡𒈬𒌧𒅍𒆷𒈬
𒋾𒅆𒁕𒆬𒂵𒀀𒉡𒌤𒀀𒈬
𒋢𒌒𒆬𒂵𒉡𒈬𒌧𒃻𒊏𒈬
𒁆𒆬𒂵𒉡𒈬𒌧𒌇𒀀𒈬
𒀘𒆬𒂵𒀜𒉡𒁺𒁺𒈬
𒈨𒍢𒆬𒂵𒉡𒍢𒍢𒁀𒈬
𒄀𒁲𒁕𒈬𒄯𒉡𒁺𒄯𒈬
𒈬𒅗𒁲𒉈𒉡𒈬𒌧𒋫𒁀𒂊𒈬
𒍑𒆪𒂊𒊮𒈬𒉡𒋃𒉈𒈬
𒄴𒈨𒈬𒂢𒇲𒉡𒈬𒉌𒅁𒁉𒌧𒅗𒂵𒈬
𒂍𒈬𒁮𒄾𒆷𒉡𒈬𒁕𒋾𒆷𒈬
𒂍𒈬𒌉𒍢𒁀𒉡𒈬𒁕𒆪𒀀𒈬
𒂍𒈬𒈨𒂊𒂵𒊭𒀭𒁉𒃲𒁉𒁀𒊏𒉌𒌈𒁳
𒃲𒁉𒁀𒊏𒉌𒌈𒁳𒃲𒁉𒁀𒊏𒉌𒅎𒈠𒀠
𒀀𒀀𒈬𒃶𒂗𒄀𒈨𒈾𒃶𒂗𒄀𒈨𒀝
𒀀𒀀𒈬𒀭𒈬𒌌𒆤𒃶𒂗𒄀𒈨𒈾𒃶𒂗𒄀𒈨𒀝
𒈨𒂊𒂍𒈬𒂵𒆭𒂵𒆭𒂵𒈿𒂵𒈿
𒈨𒂊𒌿𒈠𒈬𒂵𒆭𒂵𒆭𒂵𒈿𒂵𒈿
𒈨𒂊𒂍𒈬𒅇𒁲𒁉𒂵𒆪𒅇𒁲𒁉𒍢𒁀𒀀𒀭
𒈨𒂊𒂍𒈬𒈬𒈿𒁉𒂵𒈿𒈬𒈿𒁉𒍢𒁀
𒈨𒂊𒂍𒈬𒀸𒋼𒁉𒂵𒆪𒀸𒋼𒁉𒍢𒁀𒀀𒀭
<RULING>
𒀀𒅆𒀘𒈠𒀭𒄖𒆷
𒅆𒃸𒀊𒌓𒄒𒉣𒆠